Na podlagi 9. člena Pravilnika o priznanjih Občine Šmartno pri Litiji (Uradni list RS št.: 67/19), Komisija za mandatna vprašanja, volitve in imenovanja Občine Šmartno pri Litiji objavlja

**JAVNI RAZPIS**

**ZA PODELITEV OBČINSKIH PRIZNANJ**

**OBČINE ŠMARTNO PRI LITIJI ZA LETO 2024**

1. **PREDMET JAVNEGA RAZPISA**

Občina Šmartno pri Litiji podeljuje naslednja priznanja:

1. **ČASTNI OBČAN OBČINE ŠMARTNO PRI LITIJI**

Naziv častni občan/občanka Občine Šmartno pri Litiji je najvišje priznanje občine.

Naziv častni občan/občanka Občine Šmarno pri Litiji se podeli posameznikom (lahko tudi tujemu državljanu):

* za izredno pomembne trajne dosežke na gospodarskem, znanstveno-raziskovalnem, kulturno-umetniškem, razvojnem, vzgojno-izobraževalnem, športnem in humanitarnem ali drugem področju in ki je s svojim delovanjem izjemno prispeval k razvoju, ugledu in uveljavljanju Občine Šmartno pri Litiji doma in v svetu;
* za izjemne zasluge za razvoj dobrih medobčinskih in mednarodnih odnosov.

Praviloma se podeli naziv »Častni občan občine« enkrat vsaka štiri leta, in sicer vsako tretje leto v mandatu občinskega sveta. Ne glede na prejšnji odstavek lahko občinski svet izredno podeli naziv častni občan na predlog Komisije za mandatna vprašanja, volitve in imenovanja ali župana tudi v vmesnem obdobju.

1. **PLAKETA OBČINE ŠMARTNO PRI LITIJI**

Plaketa Občine Šmartno pri Litiji se podeli posameznikom (lahko tudi tujemu državljanu) in pravnim osebam (podjetjem, zavodom, organizacijam, društvom in drugim pravnim osebam):

* za dosežke na gospodarskem, znanstveno-raziskovalnem, kulturno-umetniškem, športnem in humanitarnem področju ter za trajnostni razvoj Občine Šmartno pri Litiji;
* ki so s posebnimi delovnimi prizadevanji in uspehi v daljšem časovnem obdobju pomembno prispevali h kakovostnejšemu življenju, blaginji, ugledu in razvoju Občine Šmartno pri Litiji;
* za posebne zasluge pri razvijanju in utrjevanju sodelovanja med Občino Šmartno pri Litiji in drugimi občinami v Sloveniji in tujini.

Nadalje se plaketa Občine Šmartno pri Litiji podeli posameznikom z izkazano posebno požrtvovalnostjo, nesebičnostjo in pogumom.

Plaketa Občine Šmartno pri Litiji se podeli tudi prijateljskim, pobratenim in drugim mestom in občinam, pravnim osebam ter posameznikom iz RS Slovenije in tujine, ki so posebno zaslužni za razvijanje in utrjevanje prijateljskega sodelovanja z Občino Šmartno pri Litiji.

Plaketa se podeljuje v treh rangih:

* najvišji rang priznanja: »Zlata plaketa Občine Šmartno pri Litiji«
* srednji rang priznanja: »Srebrna plaketa Občine Šmartno pri Litiji«
* najnižji rang priznanja: »Bronasta plaketa Občine Šmartno pri Litiji«

**Praviloma se podeli** priznanje plaketa Občine Šmartno pri Litiji« največ v treh primerih letno, ne glede na vrsto plakete.

1. **PRIZNANJE OBČINE ŠMARTNO PRI LITIJI**

Priznanje Občine Šmartno pri Litiji se podeli: posameznikom, samostojnim podjetnikom, gospodarskim družbam, krajevnim skupnostim, zavodom, društvom in drugim organizacijam in ustanovam iz območja občine:

* za enkratne dosežke na svojem področju dela ali za dejanja, ki so pomembna za varstvo človeških življenj, varstvo lastnine ali za storjeno dejanje, ki se ocenjuje kot prispevek k splošnim vrednotam človeka oziroma družbe.

Praviloma se podeli »Priznanje Občine Šmartno pri Litiji« največ v treh primerih letno.

1. **JUBILEJNO PRIZNANJE OBČINE ŠMARTNO PRI LITIJI**

Društvom v občini se podeljuje Jubilejno priznanje Občine Šmartno pri Litiji za dolgoletno delo, prvič po 10 letih delovanja in nato vsakih nadaljnjih 10 let dela.

1. **PREDLAGATELJI**

Predlagatelji za občinska priznanja so lahko sledeči subjekti iz območja Občine Šmartno pri Litiji: fizične osebe, društva, zavodi, odbor krajevne skupnosti, delovna telesa občinskega sveta in politične stranke.

1. **PREDLOG ZA PODELITEV**

Predlog za podelitev priznanja mora biti posredovan v pisni obliki in mora vsebovati:

* ime in priimek oziroma naziv predlagatelja ter njegov naslov oziroma sedež,
* ime in priimek oziroma naziv predlaganega prejemnika priznanja,
* utemeljitev predloga.

Priporočljivo je, da predlog za podelitev priznanj Občine Šmartno pri Litiji, oddate na obrazcu, ki je na voljo na spletni strani občine Šmartno pri Litiji, <https://smartno-litija.si/> (za občane/razpisi/javni razpisi in natečaji) ali v sprejemni pisarni Občine Šmartno pri Litiji.

1. **NAČIN IN ROK ZA PREDLOŽITEV PREDLOGOV**

Rok za oddajo predlogov z obrazložitvijo je do vključno do 30.06.2024 do 00.00. (v primeru oddaje po pošti velja poštni žig).

**Naslov za oddajo:** Občina Šmartno pri Litiji, Komisija za mandanta vprašanja, volitve in imenovanja, Tomazinova ulica 2, 1275 Šmartno pri Litiji.

Predloge z obrazložitvijo lahko pošljete po pošti, ali jih v poslovnem času oddate osebno v tajništvu občinske uprave Občine Šmartno pri Litiji.

Na ovojnici mora biti napisano sledeče:

* polni naslov pošiljatelja
* polni naslov prejemnika,
* pripis: »**NE ODPIRAJ – PREDLOG ZA OBČINSKA PRIZNANJA**«

Predlagamo uporabo priložene ovojnice.

1. **OBJAVA JAVNEGA RAZPISA IN DODATNE INFORMACIJE**

**Javni razpis bo objavljen na spletni strani Občine Šmartno pri Litiji (**https://obcina.smartno.si/za-obcane/javni-razpisi-natecaji-narocila-drazbe-pozivi-in-namere/javni-razpisi-in-natecaji/), obvestilo o najavi javnega razpisa bo objavljeno v Krajevnih novicah v mesecu maju 2024.

Dodatne informacije v zvezi z javnim razpisom zainteresirani lahko pridobijo **izključno** preko elektronske pošte na naslov: info@smartno-litija.si.

Komisija za mandatna vprašanja, volitve in imenovanja bo na podlagi prispelih predlogov pripravila predlog nagrajencev in ga posredovala v sprejem Občinskemu svetu Občine Šmartno pri Litiji. Nagrade bodo podeljene na osrednji slovesnosti ob občinskem prazniku v mesecu novembru 2024.

Številka zadeve: 094-1/2024-2

Datum: 23.04.2024

Komisija za mandatna vprašanja,

volitve in imenovanja

predsednica:
 Veronika Jesenšek